钦定古今图书集成/理学汇编/文学典/第090卷 > 刘仁本
## 钦定古今图书集成/理学汇编/文学典/第090卷 > 刘仁本

按《列朝诗集》：“仁本字德元，天台人。以进士业中乙科，
试吏于闽，历宫江浙省左右司郎中。”朱右羽庭《诗蒿
序》云：“侯以经济之才，当艰厄之运，为国家安辑海隅，
以通运道。”《国史实录》云：“朱亮祖克温州，获其员外郎
刘仁本。”《方谷真本传》云：“谷真兄弟目不知书，同邑刘
仁本、张本仁等佐其谋议。”以诸书絫考之，谷真海运
输燕，仁本实司其事。仁本之为省郎，盖元官也，或谷
真请于朝而授之也。《国史》云：“获其员外郎”，则直以仁
本为方氏之官矣。淮张及庆元幕府辟授，略彷有唐
藩镇承制故事，而《国史》考之不详也。方氏盛时，招延
士大夫，折节好文，与中吴争胜，文人遗老如林彬、萨
都刺辈，咸往依焉。至正庚子，仁本治师会稽之馀姚
州，作雪咏亭于龙泉左麓，仿佛兰亭景物。集名士赵
俶、谢理、朱右、天台僧白云以下四十二人，修禊赋诗，
仁本自为之叙。又僧怒中记：仁本刻诗成，取明州佛
藏糊为书衣，揭去经文，装潢其诗。吴元年取明州，朝
廷数仁本之罪，鞭其背，溃烂现肝脏，乃死。盖毁经之
报也。